
ΕΙΔΙΚΗ - ΓΕΝΙΚΗ  ΣΥΓΓΡΑΦΗ  ΥΠΟΧΡΕΩΣΕΩΝ

ΑΡΘΡΟ 1. ΑΝΤΙΚΕΙΜΕΝΟ ΜΕΛΕΤΗΣ
Η συγγραφή υποχρεώσεων αφορά την προμήθεια με τίτλο «ΠΡΟΜΗΘΕΙΑ ΗΛΕΚΤΡΟΛΟΓΙΚΟΥ ΥΛΙΚΟΥ» για τις πάγιες και διαρκείς ανάγκες του Δήμου Παγγαίου. Η προμήθεια αφορά τα εξής τμήματα :

	ΤΜΗΜΑ
	ΠΕΡΙΓΡΑΦΗ ΕΙΔΩΝ

	1
	ΓΕΝΙΚΟ ΗΛΕΚΤΡΟΛΟΓΙΚΟ ΥΛΙΚΟ

	2
	ΥΛΙΚΑ ΟΔΟΦΩΤΙΣΜΟΥ



ΑΡΘΡΟ 2. ΙΣΧΥΟΥΣΕΣ ΔΙΑΤΑΞΕΙΣ
Η διενέργεια του διαγωνισμού και η εκτέλεση της παρούσας προμήθειας διέπονται από τις διατάξεις όπως μνημονεύονται στο προοίμιο της διακήρυξης. 

ΑΡΘΡΟ 3. ΤΙΜΕΣ ΠΡΟΣΦΟΡΑΣ
Οι τιμές μονάδας της προσφοράς θα είναι σταθερές και αμετάβλητες κατά τη διάρκεια της προμήθειας και για κανένα λόγο και σε καμία αναθεώρηση δεν υπόκειται. 
Σε κάθε τιμή περιλαμβάνεται το κόστος της προμήθειας, το κόστος μεταφοράς και φορτοεκφόρτωσης των ειδών, καθώς και κάθε νόμιμη κράτηση. 

ΑΡΘΡΟ 4. ΕΝΑΡΞΗ ΔΙΑΔΙΚΑΣΙΑΣ
Πριν από την έναρξη της διαδικασίας[footnoteRef:1] και την υπογραφή της σχετικής διακήρυξης απαιτείται το αρμόδιο όργανο του οικείου φορέα να εκδίδει την απόφαση ανάληψης υποχρέωσης[footnoteRef:2].  [1:  	Άρθρο 120 ν. 4412/2016]  [2:  	Παρ. 4  άρθρο 2 του Π.Δ. 80/2016.] 


ΑΡΘΡΟ 5. ΠΡΟΣΩΠΙΚΟ ΑΝΑΔΟΧΟΥ
Ο ανάδοχος δεν θα πρέπει να απασχολεί ούτε κατά το χρόνο κατάθεσης, ούτε καθ’ όλη τη διάρκεια ισχύος της σύμβασης ανασφάλιστο προσωπικό (παρ. 2 & 4 του άρθρου 18 & παρ. 1 του άρθρου 130 ν. 4412/2016). Ο ανάδοχος έχει υποχρέωση και ευθύνη να παίρνει όλα τα μέτρα που πρέπει για την ασφάλεια του προσωπικού που απασχολεί για την εκτέλεση του έργου και για την πρόληψη ατυχημάτων ή ζημιών σε οποιαδήποτε πρόσωπα ή πράγματα. Επίσης, ο ανάδοχος υποχρεούται να συμμορφώνεται με τους ισχύοντες κανόνες υγιεινής, ασφάλειας εργαζομένων και προστασίας περιβάλλοντος.

ΑΡΘΡΟ 6. ΠΑΡΑΔΟΣΕΙΣ – ΠΟΣΟΤΗΤΕΣ ΣΥΜΒΑΣΗΣ – ΠΛΗΡΩΜΕΣ
1. Δεν προβλέπεται χορήγηση προκαταβολής.
2. Ο ανάδοχος οφείλει από τη στιγμή που λαμβάνει την εντολή προμήθειας σε χρονικό διάστημα έξι (6) εργασίμων ημερών ή όσο το δυνατόν συντομότερα επιβάλλεται από τις ανάγκες, να παραδώσει την παραγγελθείσα ποσότητα των ειδών και να εκτελέσει την αντίστοιχη εργασία εφόσον απαιτείται. Λόγω του ότι ο Δήμος εκτελεί κοινωφελές έργο, θα πρέπει σε περίπτωση έκτακτης ανάγκης οι χρόνοι παράδοσης των ειδών, καθώς και εκτέλεσης των απαιτούμενων εργασιών να μην υπερβαίνουν τις δύο(2) ημερολογιακές ημέρες. 
3. Η παράδοση των ποσοτήτων των ειδών θα γίνεται τμηματικά, περιοδικά και σε τακτά χρονικά διαστήματα στα μέρη που θα υποδεικνύονται από το Δήμο, εντός των εδαφικών ορίων του Δήμου[footnoteRef:3], και ανάλογα με τις ανάγκες τους. Υπέρβαση του χρόνου παράδοσης αποτελεί ουσιώδη απόκλιση και από τους όρους της σύμβασης.  [3:  	ΑΕΠΠ 26/2017] 

4. Ο συμβατικός χρόνος παράδοσης των υλικών μπορεί να παρατείνεται από το Δήμο υπό τις ακόλουθες σωρευτικές προϋποθέσεις: α) τηρούνται οι όροι της διάταξης του άρθρου 132 ν. 4412/2016, β) έχει εκδοθεί αιτιολογημένη απόφαση του αρμόδιου αποφαινόμενου οργάνου της Αναθέτουσας Αρχής μετά από γνωμοδότηση αρμοδίου συλλογικού οργάνου είτε με πρωτοβουλία της Αναθέτουσας Αρχής και εφόσον συμφωνεί ο προμηθευτής είτε ύστερα από σχετικό αίτημα του προμηθευτή το οποίο υποβάλλεται υποχρεωτικά πριν από τη λήξη του συμβατικού χρόνου, γ) το χρονικό διάστημα της παράτασης είναι ίσο ή μικρότερο από τον αρχικό συμβατικό χρόνο παράδοσης. Στην περίπτωση παράτασης του συμβατικού χρόνου παράδοσης, ο χρόνος παράτασης δεν συνυπολογίζεται στο συμβατικό χρόνο παράδοσης. Η απόφαση παράτασης εκδίδεται εντός ευλόγου χρονικού διαστήματος από την υποβολή του σχετικού αιτήματος του προμηθευτή.
Στην περίπτωση παράτασης του συμβατικού χρόνου παράδοσης συνεπεία λόγων ανωτέρας βίας ή άλλων ιδιαιτέρως σοβαρών λόγων που καθιστούν αντικειμενικώς αδύνατη την εμπρόθεσμη παράδοση των συμβατικών ειδών, δεν επιβάλλονται κυρώσεις. Σε κάθε άλλη περίπτωση παράτασης του συμβατικού χρόνου παράδοσης, επιβάλλονται οι κυρώσεις που προβλέπονται στο άρθρο 207 του ν. 4412/2016.
Εάν λήξει ο συμβατικός χρόνος παράδοσης, χωρίς να υποβληθεί εγκαίρως αίτημα παράτασης ή, εάν λήξει ο παραταθείς, κατά τα ανωτέρω, χρόνος, χωρίς να παραδοθεί το υλικό, ο προμηθευτής κηρύσσεται έκπτωτος. Ο προμηθευτής υποχρεούται να ειδοποιεί την υπηρεσία που εκτελεί την προμήθεια, την αποθήκη υποδοχής των υλικών εφόσον τηρείται και την επιτροπή παραλαβής, για την ημερομηνία που προτίθεται να παραδώσει το υλικό, τουλάχιστον πέντε (5) εργάσιμες ημέρες νωρίτερα. Μετά από κάθε προσκόμιση υλικού στην αποθήκη υποδοχής αυτών, ο προμηθευτής υποχρεούται να υποβάλει στην υπηρεσία αποδεικτικό, θεωρημένο από τον υπεύθυνο της αποθήκης εφόσον υπάρχει, στο οποίο αναφέρεται η ημερομηνία προσκόμισης, το υλικό, η ποσότητα και ο αριθμός της σύμβασης σε εκτέλεση της οποίας προσκομίστηκε (άρθρο 206 ν. 4412/2016).
5. Ο ανάδοχος κηρύσσεται υποχρεωτικά έκπτωτος[footnoteRef:4] από τη σύμβαση και από κάθε δικαίωμα που απορρέει από αυτήν, με απόφαση της Αναθέτουσας Αρχής, ύστερα από γνωμοδότηση του αρμόδιου οργάνου, εφόσον δεν φορτώσει, παραδώσει ή αντικαταστήσει τα συμβατικά υλικά ή δεν επισκευάσει ή συντηρήσει αυτά μέσα στον συμβατικό χρόνο ή στον χρόνο παράτασης που του δοθεί, σύμφωνα με όσα προβλέπονται στο άρθρο 206 του ν. 4412/2016. Δεν κηρύσσεται έκπτωτος  όταν: [4: 	Άρθρο 203 του ν. 4412/2016] 

α) η σύμβαση δεν υπογράφηκε, το υλικό δεν φορτωθεί ή παραδοθεί ή αντικατασταθεί με ευθύνη του φορέα που εκτελεί τη σύμβαση.
β) συντρέχουν λόγοι ανωτέρας βίας.
Στον οικονομικό φορέα που κηρύσσεται έκπτωτος από την σύμβαση, μπορεί να επιβάλλεται, με απόφαση του αποφαινόμενου οργάνου, ύστερα από γνωμοδότηση του αρμοδίου οργάνου, το οποίο υποχρεωτικά καλεί τον ανάδοχο προς παροχή εξηγήσεων, η ολική κατάπτωση της εγγύησης καλής εκτέλεσης της σύμβασης. Επιπλέον μπορεί να επιβληθεί ο προβλεπόμενος από το άρθρο 74 του ν. 4412/2016 αποκλεισμός του αναδόχου από τη συμμετοχή του σε διαδικασίες δημοσίων συμβάσεων (άρθρο 203 ν. 4412/2016).
Αν το υλικό φορτωθεί - παραδοθεί ή αντικατασταθεί μετά τη λήξη του συμβατικού χρόνου και μέχρι λήξης του χρόνου της παράτασης που χορηγήθηκε, σύμφωνα με το άρθρο 206 του ν.4412/16, επιβάλλεται πρόστιμο[footnoteRef:5] 5% επί της συμβατικής αξίας της ποσότητας που παραδόθηκε εκπρόθεσμα. [5: 	Άρθρο 207 του ν. 4412/2016] 

Το παραπάνω πρόστιμο υπολογίζεται επί της συμβατικής αξίας των εκπρόθεσμα παραδοθέντων υλικών, χωρίς ΦΠΑ. Εάν τα υλικά που παραδόθηκαν εκπρόθεσμα επηρεάζουν τη χρησιμοποίηση των υλικών που παραδόθηκαν εμπρόθεσμα, το πρόστιμο υπολογίζεται επί της συμβατικής αξίας της συνολικής ποσότητας αυτών.
Κατά τον υπολογισμό του χρονικού διαστήματος της καθυστέρησης για φόρτωση - παράδοση ή αντικατάσταση των υλικών, με απόφαση του αποφαινομένου οργάνου, ύστερα από γνωμοδότηση του αρμοδίου οργάνου, δεν λαμβάνεται υπόψη ο χρόνος που παρήλθε πέραν του εύλογου, κατά τα διάφορα στάδια των διαδικασιών, για το οποίο δεν ευθύνεται ο ανάδοχος και παρατείνεται, αντίστοιχα, ο χρόνος φόρτωσης - παράδοσης.
Η είσπραξη του προστίμου γίνεται με παρακράτηση από το ποσό πληρωμής του αναδόχου ή, σε περίπτωση ανεπάρκειας ή έλλειψης αυτού, με ισόποση κατάπτωση της εγγύησης καλής εκτέλεσης, εφόσον ο ανάδοχος δεν καταθέσει το απαιτούμενο ποσό.
Σε περίπτωση ένωσης / κοινοπραξίας οικονομικών φορέων, το πρόστιμο επιβάλλεται αναλόγως σε όλα τα μέλη της ένωσης / κοινοπραξίας (άρθρο 207 ν. 4412/2016). 
6. Η επιτροπή παραλαβής θα πρέπει να πραγματοποιεί την παραλαβή των υλικών και την έκδοση των σχετικών πρωτοκόλλων παραλαβής μέσα σε πέντε (5) ημέρες από την ημερομηνία πραγματικής προσκόμισης του υλικού, διαφορετικά θεωρείται ότι η παραλαβή συντελέσθηκε αυτοδίκαια με κάθε επιφύλαξη των δικαιωμάτων του Δημοσίου και εκδίδεται προς τούτο σχετική απόφαση του αρμοδίου αποφαινομένου οργάνου, με βάση μόνο το θεωρημένο από την υπηρεσία που παραλαμβάνει τα υλικά αποδεικτικό προσκόμισης τούτων, σύμφωνα δε με την απόφαση αυτή η αποθήκη του φορέα εκδίδει δελτίο εισαγωγής του υλικού και εγγραφής του στα βιβλία της, προκειμένου να πραγματοποιηθεί η πληρωμή του αναδόχου, όπως αυτή ορίζεται στο άρθρο 209 του ν. 4412/2016.
Ανεξάρτητα από την, κατά τα ανωτέρω, αυτοδίκαιη παραλαβή και την πληρωμή του αναδόχου, πραγματοποιούνται οι προβλεπόμενοι από την σύμβαση έλεγχοι από επιτροπή που συγκροτείται με απόφαση του αρμοδίου αποφαινομένου οργάνου, στην οποία δεν μπορεί να συμμετέχουν ο πρόεδρος και τα μέλη της επιτροπής που δεν πραγματοποίησε την παραλαβή στον προβλεπόμενο από την σύμβαση χρόνο. Η παραπάνω επιτροπή παραλαβής προβαίνει σε όλες τις διαδικασίες παραλαβής που προβλέπονται από την ως άνω παράγραφο 1 και το άρθρο 208 του ν. 4412/2016 και συντάσσει τα σχετικά πρωτόκολλα. Η εγγυητική επιστολή καλής εκτέλεσης δεν επιστρέφεται πριν από την ολοκλήρωση όλων των προβλεπομένων από τη σύμβαση ελέγχων και τη σύνταξη των σχετικών πρωτοκόλλων.[footnoteRef:6] [6:  	Ισχύουν μεταβατικά οι οδηγίες που δίνονται στην ΥΑ Π1/2489/6.09.1995 (Β΄ 764), η οποία δεν έχει καταργηθεί.] 

7. Κατά τη διαδικασία παραλαβής των υλικών διενεργείται ποιοτικός και ποσοτικός έλεγχος και καλείται να παραστεί, εφόσον το επιθυμεί, ο προμηθευτής. Ο ποιοτικός έλεγχος θα διενεργηθεί με μακροσκοπική εξέταση. Μετά τη διενέργεια μακροσκοπικού ελέγχου συντάσσεται από την επιτροπή παραλαβής[footnoteRef:7] πρωτόκολλο οριστικής παραλαβής, παραλαβής των υλικών με παρατηρήσεις ή απόρριψης των υλικών. Μετά την ολοκλήρωση της ως άνω διαδικασίας η επιτροπή παραλαβής μπορεί:  [7:  	Άρθρο 221 παρ. 11 β) του ν. 4412/2016: “ Για την παρακολούθηση και την παραλαβή της σύμβασης προμήθειας συγκροτείται τριμελής ή πενταμελής επιτροπή παρακολούθησης και παραλαβής με απόφαση του αρμόδιου οργάνου της αναθέτουσας αρχής ή του φορέα εκτέλεσης της σύμβασης.….Το όργανο αυτό εισηγείται για όλα τα θέματα παραλαβής του φυσικού αντικειμένου της σύμβασης, προβαίνοντας σε μακροσκοπικούς, λειτουργικούς ή και επιχειρησιακούς ελέγχους του προς παραλαβή αντικειμένου της σύμβασης, εφόσον προβλέπεται από τη σύμβαση ή κρίνεται αναγκαίο, συντάσσει τα σχετικά πρωτόκολλα, παρακολουθεί και ελέγχει την προσήκουσα εκτέλεση όλων των όρων της σύμβασης και την εκπλήρωση των υποχρεώσεων του αναδόχου και εισηγείται τη λήψη των επιβεβλημένων μέτρων λόγω μη τήρησης των ως άνω όρων. Με απόφαση του αρμόδιου αποφαινομένου οργάνου μπορεί να συγκροτείται δευτεροβάθμια επιτροπή παρακολούθησης και παραλαβής με τις παραπάνω αρμοδιότητες.” ] 

1. να παραλάβει το υλικό,
2. να παραλάβει το υλικό με παρατηρήσεις λόγω αποκλίσεων από τις τεχνικές προδιαγραφές της σύμβαση
3. να απορρίψει το υλικό.
Τα πρωτόκολλα που συντάσσονται από τις επιτροπές (πρωτοβάθμιες – δευτεροβάθμιες) κοινοποιούνται υποχρεωτικά και στους αναδόχους.
Το κόστος διενέργειας των ανωτέρω ελέγχων επιβαρύνει τον προμηθευτή.
Αν η επιτροπή παραλαβής παραλάβει το υλικό με παρατηρήσεις, αναφέρει στο σχετικό πρωτόκολλο τις αποκλίσεις που παρουσιάζει αυτό από τους όρους της σύμβασης και διατυπώνει αιτιολογημένα τη γνώμη της για το ζήτημα αν το υλικό είναι κατάλληλο ή όχι για τη χρήση που προορίζεται. Εφόσον κριθεί από την αρμόδια κατά περίπτωση υπηρεσία του φορέα που εκτελεί τη σύμβαση, ότι οι παρεκκλίσεις του υλικού δεν επηρεάζουν την καταλληλότητά του και μπορεί να χρησιμοποιηθεί, με αιτιολογημένη απόφαση του αποφαινομένου οργάνου, ύστερα από γνωμοδότηση του αρμόδιου οργάνου, μπορεί να εγκριθεί η παραλαβή του υλικού, με ή χωρίς έκπτωση επί της συμβατικής τιμής. Σε αντίθετη περίπτωση, εφόσον κριθεί από την αρμόδια κατά περίπτωση υπηρεσία του φορέα που εκτελεί τη σύμβαση, ότι οι παρεκκλίσεις του υλικού επηρεάζουν την καταλληλότητά του και δεν μπορεί να χρησιμοποιηθεί, με αιτιολογημένη απόφαση του αποφαινομένου οργάνου, ύστερα από γνωμοδότηση του αρμόδιου οργάνου, το υλικό μπορεί να απορριφθεί.
Υλικά που απορρίφθηκαν ή κρίθηκαν παραληπτέα με έκπτωση επί της συμβατικής τιμής, με βάση τους ελέγχους που πραγματοποίησε η πρωτοβάθμια επιτροπή παραλαβής, μπορούν να παραπέμπονται για επανεξέταση σε δευτεροβάθμια επιτροπή παραλαβής, εφόσον έχει συσταθεί, ύστερα από αίτημα του αναδόχου ή αυτεπάγγελτα σύμφωνα με την παρ. 5 του άρθρου 208 του ν.4412/16. Τα έξοδα βαρύνουν σε κάθε περίπτωση τον ανάδοχο.
Επίσης, εάν ο τελευταίος διαφωνεί με τα αποτελέσματα των εργαστηριακών εξετάσεων που  διενεργήθηκαν από πρωτοβάθμιες ή δευτεροβάθμιες επιτροπές παραλαβής μπορεί να ζητήσει εγγράφως εξέταση κατ’ έφεση των οικείων αντιδειγμάτων, μέσα σε ανατρεπτική προθεσμία είκοσι (20) ημερών από την γνωστοποίηση σε αυτόν των αποτελεσμάτων της αρχικής εξέτασης,  με τον τρόπο  που περιγράφεται στην παρ. 8 του άρθρου 208 του ν.4412/16.
Το αποτέλεσμα  της κατ’ έφεση εξέτασης είναι υποχρεωτικό και τελεσίδικο και για τα δύο μέρη.
Ο ανάδοχος δεν μπορεί να ζητήσει παραπομπή σε δευτεροβάθμια επιτροπή παραλαβής μετά τα αποτελέσματα της κατ’ έφεση εξέτασης.
Σε κάθε περίπτωση εφαρμόζονται οι προβλεπόμενες στο άρθρο 208 του ν. 4412/2016 διαδικασίες.
8. Σε περίπτωση οριστικής απόρριψης ολόκληρης ή μέρους της συμβατικής ποσότητας των υλικών, με απόφαση του αποφαινομένου οργάνου ύστερα από   γνωμοδότηση του αρμόδιου  οργάνου,  μπορεί  να  εγκρίνεται  αντικατάστασή  της  με  άλλη,  που  να  είναι σύμφωνη με τους όρους της σύμβασης, μέσα σε τακτή προθεσμία που ορίζεται από την απόφαση αυτή. Αν η αντικατάσταση γίνεται μετά τη λήξη του συμβατικού χρόνου, η προθεσμία που ορίζεται για την αντικατάσταση δεν μπορεί να είναι μεγαλύτερη του ½ του συνολικού συμβατικού χρόνου, ο δε προμηθευτής θεωρείται ως εκπρόθεσμος και υπόκειται σε ποινικές ρήτρες λόγω εκπρόθεσμης παράδοσης. Αν ο ανάδοχος δεν αντικαταστήσει τα παραδοτέα που απορρίφθηκαν μέσα στην προθεσμία που του τάχθηκε και εφόσον έχει λήξει η συνολική διάρκειας, κηρύσσεται έκπτωτος και υπόκειται στις προβλεπόμενες κυρώσεις (άρθρο 213 ν. 4412/2016).
Η επιστροφή των υλικών που απορρίφθηκαν γίνεται μετά την προσκόμιση ίσης ποσότητας με την απορριφθείσα και αφού αυτή παραληφθεί οριστικά. Στην περίπτωση αυτή ο προμηθευτής υποχρεούται να παραλάβει την ποσότητα που απορρίφθηκε και αντικαταστάθηκε μέσα σε είκοσι (20) ημέρες από την ημερομηνία της οριστικής παραλαβής της νέας ποσότητας. Η προθεσμία αυτή μπορεί να παραταθεί ύστερα από αίτημα του προμηθευτή, που υποβάλλεται απαραίτητα πέντε (5) τουλάχιστον ημέρες πριν από την εκπνοή της, με απόφαση του αρμοδίου αποφαινομένου οργάνου με την οποία και επιβάλλεται πρόστιμο σε ποσοστό 2,5% επί της συμβατικής αξίας της συγκεκριμένης ποσότητας. Αν παρέλθει η προθεσμία αυτή και η παράταση που χορηγήθηκε και ο προμηθευτής δεν παρέλαβε την απορριφθείσα ποσότητα, ο φορέας μπορεί να προβεί στην καταστροφή ή εκποίηση της ποσότητας αυτής, κατά τις ισχύουσες διατάξεις. 
Εφόσον από τη χρήση του ακατάλληλου υλικού επήλθε φθορά στον μηχανολογικό εξοπλισμό και στα μηχανήματα, ο προμηθευτής υποχρεούνται να αναλάβει όλες τις δαπάνες αποκατάστασης της βλάβης που προξένησε από το ακατάλληλο προϊόν.
9. Ο προμηθευτής έχει την ευθύνη για τα πιστοποιηθέντα υλικά (η εταιρεία πρέπει να κατέχει πιστοποιητικά για την καλή ποιότητα των προμηθευόμενων ειδών της). Σε περίπτωση πρόκλησης βλάβης που οφείλεται σε αστοχία υλικού ή σε κακοτεχνία από μέρους του αναδόχου, αυτός αναλαμβάνει εξ’ ολοκλήρου και δωρεάν την αποκατάσταση της βλάβης, ήτοι την αντικατάσταση των μερών που έχουν υποστεί βλάβη από την χρήση του ακατάλληλου υλικού.
10. Η μεταφορά και παράδοση των προμηθευόμενων ειδών θα γίνεται με δαπάνες του προμηθευτή και με δικά του ή μισθωμένα από αυτόν μεταφορικά μέσα.
11.  Σε περίπτωση μικτής σύμβασης ισχύουν οι διατάξεις των άρθρων 216 έως 220 του ν. 4412/2016 για το τμήμα που αφορά την παροχή υπηρεσίας. Σε αυτή την περίπτωση, ο προμηθευτής είναι υπεύθυνος για τα αναλώσιμα και το μηχανικό εξοπλισμό που απαιτούνται για την εκτέλεση των εργασιών, καθώς και το αναγκαίο ειδικευμένο, έμπειρο και ικανό, προσωπικό για να ανταποκριθεί στις απαιτήσεις του Δήμου Παγγαίου για όλη τη διάρκεια της σύμβασης.
12. Οι αναγραφόμενες ποσότητες και ο ενδεικτικός προϋπολογισμός είναι οι εκτιμούμενες ως μέγιστες απαραίτητες ποσότητες και είναι ενδεικτικές, όχι δεσμευτικές. Επομένως, καθώς οι παραγγελίες θα γίνονται ανάλογα με τις εκάστοτε ανάγκες του Δήμου, είναι πιθανό να μην χρειαστεί να παραδοθούν στο σύνολό τους οι εκτιμούμενες ως μέγιστες ποσότητες. Εφόσον, βάσει των αναγκών του Δήμου, κρίνεται ότι δεν είναι απαραίτητη η λήψη όλης της εκτιμούμενης ως μέγιστης απαραίτητης ποσότητας ούτε να αναλωθεί η σύμβαση στο σύνολο της, ο προμηθευτής δεν δικαιούται να αξιώσει αποζημίωση για διαφυγόντα κέρδη από τον Δήμο. Αν όμως, κριθεί σκόπιμη η προμήθεια του συνόλου των ποσοτήτων, ο προμηθευτής στον οποίο έγινε η κατακύρωση υποχρεούται να ανταποκριθεί.
13. Δεδομένου, ότι οι ποσότητες των ειδών στον προϋπολογισμό δεν παύουν να αποτελούν μια εκτίμηση (ο προϋπολογισμός είναι ενδεικτικός), αλλά και της στοχαστικής φύσης του αντικειμένου της παρούσης προμήθειας που χαρακτηρίζεται από αδυναμία προσδιορισμού των χρονικών διαστημάτων των συντηρήσεων, από έκτακτες ή απρόβλεπτες φθορές, από μεταβολή της συχνότητας εμφάνισης φθορών κλπ., η κατά προσέγγιση προμέτρηση των απαιτουμένων ειδών καθίσταται εξαιρετικά επισφαλής. Γι’ αυτό το λόγο, η Αναθέτουσα Αρχή διατηρεί το δικαίωμα να ζητά την αντικατάσταση ορισμένων ειδών, ανάλογα με τις πραγματικές ανάγκες και τις ιδιαίτερες συνθήκες χωρίς εννοείται υπέρβαση στον προϋπολογισμό της σύμβασης.[footnoteRef:8]  [8:  	Πράξη 193/2017, 1/2016, 119/2015, 182/2014 & 44/2015 του VII Τμήματος του Ελεγκτικού Συνεδρίου, Ε.Σ. 2011 – 57 Π Τ4, 2018 – 57 Π Τ4.] 

14. Η πληρωμή της αξίας των υλικών στον ανάδοχο θα γίνεται τμηματικά όπως και οι παραδόσεις, σύμφωνα με τη διαδικασία που προβλέπεται στο ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) - δηµόσιο λογιστικό και άλλες διατάξεις», όπως τροποποιήθηκε και ισχύει. Ο προμηθευτής υπόκειται σε όλους τους, βάσει των κείμενων διατάξεων, φόρους, τέλη, κρατήσεις που θα ισχύουν κατά την ημέρα της διενέργειας της προμήθειας. Η πληρωμή του συμβατικού τιμήματος θα γίνεται με την προσκόμιση των νόμιμων παραστατικών και δικαιολογητικών που προβλέπονται από τις διατάξεις του άρθρου 200 παρ. 4 του ν. 4412/2016, καθώς και κάθε άλλου δικαιολογητικού που τυχόν ήθελε ζητηθεί από τις αρμόδιες υπηρεσίες που διενεργούν τον έλεγχο και την πληρωμή (άρθρο 200 παρ. 6 ν. 4412/2016).

ΑΡΘΡΟ 7. ΧΡΟΝΟΣ ΕΓΓΥΗΣΕΩΣ
Ο χρόνος εγγυήσεως για κάθε είδος ορίζεται από τον κατασκευαστή από την ημέρα παραλαβής αυτού. Για κάθε βλάβη που θα παρουσιάζεται στο χρονικό διάστημα του χρόνου εγγυήσεως και θα οφείλεται στη κακή ποιότητα ή την ελαττωματική κατασκευή των υλικών ισχύουν οι διατάξεις του άρθρου 213 του ν. 4412/2016.

ΑΡΘΡΟ 8. ΔΕΙΓΜΑΤΑ
Δεν απαιτείται η προσκόμιση δειγμάτων κατά το διαγωνισμό. Όμως, κατά την αξιολόγηση των τεχνικών προσφορών, η Επιτροπή Διαγωνισμού διατηρεί το δικαίωμα να ζητήσει από τους συμμετέχοντες την προσκόμιση δειγμάτων. 
Ομοίως, η Υπηρεσία διατηρεί το δικαίωμα, όποτε κρίνει σκόπιμο, να προβαίνει σε ελέγχους του προϊόντος ή/και των εγκαταστάσεων του κατασκευαστή. Η προσκόμιση τόσο των δειγμάτων που καταθέτουν οι οικονομικοί φορείς σε περίπτωση που τους ζητηθεί όσο και των δειγμάτων των προμηθευτών από τα προς παραλαβή συμβατικά υλικά ρυθμίζεται από τις διατάξεις του άρθρου 214 του ν. 4412/2016. Το κόστος για όλες τις εργαστηριακές εξετάσεις που διενεργούνται κατά την εκτέλεση της σύμβασης βαρύνει τον προμηθευτή.

ΑΡΘΡΟ 9. ΛΟΙΠΕΣ ΥΠΟΧΡΕΩΣΕΙΣ
Ο οικονομικός φορέας πρέπει να διαθέτει ISO 9001 ή ισοδύναμο, από διαπιστευμένο φορέα πιστοποίησης. Οι παραγωγοί (κατασκευαστές, εισαγωγείς ηλεκτρικού – ηλεκτρονικού εξοπλισμού), σύμφωνα με το Π.Δ. 117/2004 που αφορά την εναλλακτική διαχείριση ΑΗΗΕ, θα πρέπει να μετέχουν στο Συλλογικό Σύστημα Εναλλακτικής Διαχείρισης αποβλήτων συσκευασιών και άλλων προϊόντων (ΣΣΕΔ) για τον ηλεκτρικό-ηλεκτρολογικό εξοπλισμό ΑΗΗΕ. Επίσης πρέπει να πληρούν τις απαιτήσεις του Π.Δ. 114/2013 «Για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό σε συμμόρφωση προς την Οδηγία 2011/65/ΕΕ του Ευρωπαϊκού Κοινοβουλίου και του Συμβουλίου» αλλά και της Υ.Α. Η.Π. 23615/651/Ε.103 «Καθορισμός κανόνων, όρων και προϋποθέσεων για την εναλλακτική διαχείριση των αποβλήτων ειδών ηλεκτρικού και ηλεκτρονικού εξοπλισμού (ΑΗΗΕ), σε συμμόρφωση με τις διατάξεις της Οδηγίας 2012/19/ΕΚ ‘σχετικά με τα απόβλητα ηλεκτρικού και ηλεκτρονικού εξοπλισμού (ΑΗΗΕ)’, του Ευρωπαϊκού Κοινοβουλίου και του Συμβουλίου της 4ης Ιουλίου 2012 και άλλες διατάξεις» του Υπ. Ανάπτυξης Ανταγωνιστικότητας – Περιβάλλοντος, Ενέργειας και Κλιματικής Αλλαγής.

[bookmark: _GoBack]Τηρούνται οι κανόνες διακίνησης και εμπορίας προϊόντων και παροχής υπηρεσιών σύμφωνα με την Υ.Α. Α2-861/2013 (ΦΕΚ 2044/22.08.2013 Β).


Ελευθερούπολη, 12.11.2021

